6.12.2022
EL
Επίσημη Εφημερίδα της Ευρωπαϊκής Ένωσης
C 465/15 Τρίτη 3 Μαΐου 2022
71.
πιστεύει ότι η ΚΑλΠ θα πρέπει να περιλαμβάνει κοινωνική αιρεσιμότητα, παρόμοια με εκείνη που δημιουργήθηκε στη νέα κοινή γεωργική πολιτική, η οποία μπορεί να προβλέπει κυρώσεις κατά των ιδιοκτητών αλιευτικών σκαφών, των υδατοκαλλιεργητών και άλλων δικαιούχων του ΕΤΘΑΥ σε περίπτωση που δεν διασφαλίζουν αξιοπρεπείς συνθήκες εργασίας για όλους τους εργαζομένους τους, συμπεριλαμβανομένων των εποχιακών και των διακινούμενων εργαζομένων· επισημαίνει ότι αυτή η κοινωνική αιρεσιμότητα είναι θεμελιώδης για την προστασία της αξιοπρέπειας στον χώρο εργασίας και των κοινωνικών δικαιωμάτων των εργαζομένων στον τομέα της αλιείας και της υδατοκαλλιέργειας καθώς συμβάλλει στην επικράτηση κοινωνικής δικαιοσύνης για όλους· 72.
θεωρεί ότι η βελτίωση της εργασιακής ασφάλειας, της επαγγελματικής προστασίας και της υγείας των ωκεανών, που παρέχουν καλύτερες αποδοχές και κοινωνική ασφάλιση στους εργαζόμενους στους τομείς της αλιείας και της υδατοκαλλιέργειας, είναι ουσιαστικής σημασίας για την προσέλκυση γυναικών και νέων και τη διασφάλιση της ανανέωσης και της συνέχειας του τομέα· 73.
εκφράζει την ικανοποίησή του για τον ρόλο των γυναικών στις αλυσίδες αξίας της βιώσιμης αλιείας και υδατοκαλλιέργειας και, ως εκ τούτου, ζητεί να διασφαλιστούν αξιοπρεπείς συνθήκες εργασίας, ισότιμοι μισθοί, κοινωνική ασφάλιση, καθώς και προβολή και εκπροσώπηση στις δομές και τις διαδικασίες λήψης αποφάσεων· 74.
υπενθυμίζει ότι η αλιεία και η υδατοκαλλιέργεια διαδραματίζουν καίριο ρόλο στη δημιουργία θέσεων εργασίας και στην οικονομία σε πολλά μέρη της ΕΕ, καθώς αντιπροσωπεύουν πάνω από το ήμισυ των τοπικών θέσεων εργασίας σε πολλές παράκτιες κοινότητες και στα νησιά, ιδίως στις εξόχως απόκεντρες περιοχές· 75. τονίζει ότι, προκειμένου να βελτιωθούν η βιωσιμότητα, η ανταγωνιστικότητα και οι οικονομικές επιδόσεις των τομέων της αλιείας και της υδατοκαλλιέργειας, είναι αναγκαίο να εξασφαλιστούν ισότιμοι όροι ανταγωνισμού για τους φορείς της ΕΕ σε μια παγκόσμια οικονομία, και να δοθεί έμφαση στην επαγγελματική κατάρτιση, τη διά βίου μάθηση, την αναγνώριση αυτής της κατάρτισης σε ευρωπαϊκό επίπεδο, τις συμβουλευτικές υπηρεσίες και τη διάδοση τεχνικών και επιστημονικών γνώσεων και καινοτόμων πρακτικών, αναγνωρίζοντας τη συμβολή των εμπορικών ενώσεων σε αυτό το πλαίσιο· 76. τονίζει την ανάγκη να προστεθεί αξία στα αλιευτικά προϊόντα κατά την πρώτη πώληση, ιδίως στα προϊόντα της παραδοσιακής αλιείας μικρής κλίμακας, προκειμένου να αυξηθούν το εισόδημα και οι μισθοί των αλιέων· 77.
καλεί την Επιτροπή να αναπτύξει νέες μορφές βιώσιμου θαλάσσιου και παράκτιου τουρισμού, να προωθήσει νέες μορφές τουριστικών δραστηριοτήτων, να παράσχει πρόσθετες ροές εισοδήματος και να αυξήσει την απασχόληση καθ’ όλη τη διάρκεια του έτους για την ενίσχυση της αξίας των θαλάσσιων και παράκτιων περιοχών, προστατεύοντας παράλληλα το περιβάλλον και τη γαλάζια πολιτιστική κληρονομιά και διατηρώντας τους θαλάσσιους και παράκτιους οικοτόπους· τονίζει τη σημασία της κυκλικής οικονομίας στον τουριστικό τομέα για την ανάπτυξη πιο βιώσιμων πρακτικών που ωφελούν την τοπική ανάπτυξη· αναγνωρίζει ότι ο τομέας του τουρισμού θα πρέπει να συνεργαστεί με τις παράκτιες κοινότητες και ότι χρειάζεται στήριξη για την ενίσχυση της αποτελεσματικότητας και της βιωσιμότητας των υποδομών και της ανταγωνιστικότητας των θαλάσσιων και τουριστικών θέρετρων· 78. αναγνωρίζει ότι ο παράκτιος τουρισμός μπορεί να έχει θετικό αντίκτυπο στις αναπτυσσόμενες χώρες, αλλά μπορεί να είναι επιζήμιος όταν αναπτύσσονται στρατηγικές μαζικού τουρισμού, με αποτέλεσμα τη μείωση της πρόσβασης σε τρόφιμα και της κατανάλωσης τροφίμων για τους τοπικούς καταναλωτές και την καταστροφή του θαλάσσιου περιβάλλοντος και των πολιτιστικών ταυτοτήτων· καλεί την ΕΕ να προωθήσει δίκαια μοντέλα τουρισμού που έχουν χαμηλό αντίκτυπο· 79. τονίζει την ανάγκη διατήρησης του φυσικού κεφαλαίου και της κληρονομιάς μας προκειμένου να ενθαρρυνθεί ο βιώσιμος τουρισμός (όπως ο οικολογικός τουρισμός) και καλεί τα κράτη μέλη να προστατεύσουν τη βιοποικιλότητα προχωρώντας άμεσα σε ενέργειες για τη διατήρηση του θαλάσσιου περιβάλλοντος, μεταξύ άλλων και σε διασυνοριακό επίπεδο, για την προστασία, την αποκατάσταση και την προώθηση των θαλάσσιων και παράκτιων οικοσυστημάτων, μεταξύ άλλων μέσω των θαλάσσιων δικτύων Natura 2000· 80. καλεί την Επιτροπή να συμπεριλάβει τον βιώσιμο θαλάσσιο, νησιωτικό και παράκτιο τουρισμό σε συναφείς δράσεις και προγράμματα, να στηρίξει πρωτοβουλίες που ενθαρρύνουν τη διαφοροποίηση των εν λόγω μορφών τουρισμού και να φροντίσει ώστε η απασχόληση σε αυτές δεν θα είναι μόνο εποχιακή· επισημαίνει την ανάγκη συλλογής καλύτερων στοιχείων σχετικά με τη συμβολή του τουρισμού ερασιτεχνικής αλιείας με καλάμι στην οικονομία παράκτιων και νησιωτικών περιοχών· 81.
τονίζει πόσο σημαντική είναι η γαλάζια οικονομία στις εξόχως απόκεντρες περιοχές, ιδίως δε για τον τουρισμό τους· καλεί, ως εκ τούτου, την Επιτροπή να δημιουργήσει ένα πρόγραμμα μεταφορών συγκεκριμένα για τις εξόχως απόκεντρες και νησιωτικές περιοχές (POSEI Transport), προκειμένου να αντιμετωπιστούν πιο άμεσα οι ανάγκες τους και να υποστηριχθεί η λειτουργία ορισμένων εμπορικών γραμμών προς αυτές·